96/198/YOS: Neuvoston päätös, tehty 4 päivänä maaliskuuta 1996, kiireellisestä menettelystä asuinseudultaan siirtymään joutuneiden henkilöiden vastaanotosta ja väliaikaisesta oleskelusta aiheutuvan vastuun jakamisesta



Virallinen lehti nro L 063 , 13/03/1996 s. 0010 - 0011



NEUVOSTON PÄÄTÖS, tehty 4 päivänä maaliskuuta 1996, kiireellisestä menettelystä asuinseudultaan siirtymään joutuneiden henkilöiden vastaanotosta ja väliaikaisesta oleskelusta aiheutuvan vastuun jakamisesta (96/198/OSA) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen K.3 artiklan 2 kohdan a alakohdan, ottaa huomioon neuvoston 25 päivänä syyskuuta 1995 antaman päätöslauselman siirtymään joutuneiden henkilöiden vastaanotosta ja väliaikaisesta oleskelusta aiheutuvien kustannusten jakamisesta (1), sekä katsoo, että kyseistä päätöslauselmaa on täydennettävä sen mahdollistamiseksi, että siinä ilmaistuja periaatteita voidaan tehokkaasti soveltaa nopeaa toimintaa edellyttävissä kriisitilanteissa, ja on aiheellista luoda tätä tarkoitusta varten nopea ja kiireellinen menettely, ON PÄÄTTÄNYT SEURAAVAA: 1. Menettelyn käynnistäminen Puheenjohtajavaltion, jonkin jäsenvaltion tai komission aloitteesta voidaan Euroopan unionista tehdyn sopimuksen K.4 artiklassa tarkoitettu koordinointikomitea kutsua kiireellisesti koolle siten, että sen jäsenten neuvonantajina toimivat jäsenvaltioiden turvapaikka- ja maahanmuuttoasioista vastaavat henkilöt, sen toteamiseksi, onko tilanne sellainen, että Euroopan unionin yhtenäistä toimintaa vaaditaan asuinseudultaan siirtymään joutuneiden henkilöiden vastaanottoa ja väliaikaista oleskelua varten. Tällaista toimintaa voidaan suunnitella vain silloin, kun neuvoston 25 päivänä syyskuuta 1995 annetun päätöslauselman 1 ja 2 kohdassa määrätyt edellytykset ovat olemassa. Puheenjohtajavaltio laatii määräajoin ja joka tapauksessa ennen kokousta, yhteistyössä komission kanssa, Yhdistyneiden Kansakuntien pakolaisasiain päävaltuutetun viraston lausunnon huomioon ottaen ja neuvoston pääsihteeristön avustuksella kertomuksen tilanteesta. Tämä kertomus toimitetaan jäsenvaltioille. 2. Kokouksen esityslista Kokouksen esityslistalla voivat olla erityisesti seuraavat kysymykset: - tilanteen tarkastelu ja väestön liikkeiden laajuuden arviointi; - Euroopan unionin tasolla tapahtuvan kiireellisen toiminnan aiheellisuuden arviointi; - muiden mahdollisuuksien tarkastelu, paikan päällä tapahtuva toiminta mukaan lukien; - aikataulun laatiminen ja ennakoitujen vastaanottotarpeiden asteittainen suunnittelu; - kunkin jäsenvaltion antama tieto siitä, kuinka monta henkilöä se voi ottaa vastaan ja milloin tämä voi tapahtua, neuvoston 25 päivänä syyskuuta 1995 antaman päätöslauselman 4 kohdan määräysten perusteella; - humanitaarista apua koskevan toiminnan yhteensovittaminen komission kanssa; - tietojen vaihto Yhdistyneiden Kansakuntien pakolaisasiain päävaltuutetun viraston kanssa ja vastaanottosuunnitelman yhteensovittaminen; - yhteensovittaminen kolmansien maiden kanssa. 3. Vastuun jakamista koskeva päätös Edellä mainitun koordinointikomitean työn tulosten perusteella laaditaan ehdotus, joka esitetään neuvostolle hyväksyttäväksi. Neuvoston työjärjestyksessä hätätapauksia varten säädettyjä määräyksiä voidaan soveltaa, jos se arvioidaan tarpeelliseksi neuvoston 25 päivänä syyskuuta 1995 antaman päätöslauselman 3 kohdan mukaisesti ja koordinointikomitea ei pääse yksimielisyyteen kuukauden kuluessa. 4. Tilanteen seuranta Kukin jäsenvaltio päättää asuinseudultaan siirtymään joutuneiden henkilöiden vastaanottoa koskevista yksityiskohtaisista järjestelyistä. Edellä tarkoitettu koordinointikomitea voi kriisitilanteen kestäessä kokoontua usein, väliajoin, jotka se itse päättää, ja 2 kohdassa määritellyin edellytyksin. Tehty Brysselissä 4 päivänä maaliskuuta 1996. Neuvoston puolesta P. BARATTA Puheenjohtaja (1) EYVL N:o C 262, 7.10.1995, s. 1